དེ་ཡང་མཛོད་ཀྱི་སྐོར་ལ་གསུང་རྩོམ་ཐེངས་གསུམ་རེ་མཛད་ཅེས་སི་ཁྲོན་མི་རིགས་དཔེ་སྐྲུན་ཁང་ནས་པར་བསྐྲུན་ཞུས་པའི་མཛོད་གཞུང་གི་མཇུག་བྱང་དུ་འདི་ནི་མཛོད་ཀྱི་རྣམ་བཞག་ལན་གསུམ་མཛད་པའི་ཕྱི་མའོ།ཅེས་གསལ་རུང༌།རྒྱ་གར་ལྡི་ལི་ནས་པར་བསྐྲུན་གནང་བའི་མཛོད་ཀྱི་མཇུག་བྱང་དུ་དེ་ལྟར་མི་འདུག་པས་བརྟག་དགོས་པར་སེམས།འདི་ནི་ཞོར་འཕྲོས་ཙམ་ཡིན་ལ།དེ་རྗེས་སྟོན་པ་དེ་ཉིད་ཀྱིས་གཡས་རུ་དབེན་ས་ཁའི་བསྟན་བདག་ཆེན་པོ་མཁས་བཙུན་རྒྱལ་བ་གཡུང་དྲུང་གི་སྐུ་མདུན་ནས།བོན་ཐུན་རེ་ཙམ་གསན་པས་ཉམས་རྟོགས་བློ་གྲོས་ཀྱི་གདེངས་ཐོབ་ཅིང༌།བསླབ་གསུམ་མཁས་མང་འདུས་སྡེ་རྒྱ་མཚོའི་ཚོགས་དབུས་སུ་ལེགས་བཤད་ལུང་རིག་སྨྲ་བའི་དམ་འཇོག་སྐབས་ཁྱབ་པ་མ་གྲུབ་ཅེས་གསུངས་ལན་མང་དུ་བསྩལ་བར་བརྟེན།རྩོད་གྲྭ་བ་རྣམས་ཀྱིས་སྟོན་པ་ཁྱབ་པ་མ་གྲུབ་ཅེས་མཚན་འདོགས་ཀྱང་ཕུལ་བའི་ལོ་རྒྱུས་ཡོད།དུས་མཚུངས་སུ་གདན་ས་ཆེན་པོ་སྙེ་མོ་བཟང་རི་ལ་བྱོན་ནས།སུམ་སྟོན་བཟང་པོ་དཔལ་གྱི་དྲུང་དུ་བསྙེན་པར་རྫོགས་ཤིང༌།ཉིན་ཞིག་རྫོགས་ཆེན་གྱི་བོན་ཡོངས་རྩེ་ཀློང་ཆེན་གྱི་ཕྱག་དཔེ་ཞིག་གཟིགས་སྐབས།ང་འདི་དང་འཕྲད་པ་འཕྱིས་འདུགདེ་མིན།ན་སོ་དར་བའི་དུས་དང་འཕྲད་ན་སྔ་ས་ནས།འཕུར་ནུས་པའི་ཡོན་ཏན་མངའ་བ་ཡིན་གསུངས་ཏེ་བླ་མེད་རྫོགས་པ་ཆེན་པོའི་ལྟ་དགོངས་ལ་ཐུགས་གཏད་གནང༌།ཕྱིས་འབྲོག་སྡེ་ཞིག་ཏུ་ལྡོམ་བུ་མཛད་པའི་སྐབས་ཤ་ཁྱི་མང་པོས་དེད་པའི་ཚེ་ཕྱག་གཉིས་གདངས་ནས།བྱ་རྒོད་གཅིག་གི་མགྱོགས་བུལ་ཙམ་དུ་འཕུར་ཏེ་ཕེབས་པ་ཡུལ་མི་མང་པོའི་མཇལ་ཡུལ་དུ་གྱུར་བ་སོགས་ངོ་མཚར་གྱི་དན་རྟགས་མང་པོ་བཞག